Campus Næstved skal opføres langs Munkebakken tæt ved trafikknudepunktet Farimagsvej, Teatergade, Rampen. Munkegrillen flytter til den modsatte side af Teatergade, ved Munkebo-centret.

Campus Næstved starter

Nu kommer der gang i Campus-byggeriet i Næstved. Drømmen om at få en uddannelses-campus med mange tusinde studerede ved Munkebakken midt i Næstved startes af VUC Storstrøm. Den store uddannelses-institution flytter fra Birkebjergparken. Ifølge tidsplanen skal VUC flytte ind i ny-byggede lokaler med 1500 studerende i efteråret 2017.

Første etape

- Vi lægger de første sten til Campus Næstved. Vi får flere og flere studerende og er vokset ud af vores lokaler i Birkebjergparken, siger formanden for VUC Storstrøm, Per Skovgaard Andersen.

Han håber, at andre uddannelses-institutioner vil følge med. Fuldt udbygget vil Campus Næstved være et uddannelses-center med 5-6000 studerende i bygninger mellem Munkebakken og Teatergade.

VUC Storstrøm starter nu planlægningen af campus-projektet. Der skal laves tegninger, og efterfølgende godkendes en lokalplan. Folketingets finansudvalg skal også godkende projektet, der ventes at koste i nærheden af 100 millioner kroner.

Indvielse i 2017

Direktøren for VUC Storstrøm, Niels Henriksen, oplyser, at byggeriet starter efter sommerferien 2016. Holder tidsplanen skal der være indvielse af det nye VUC-center til studiestarten efter sommerferien i 2017.

- Vi kommer til at bygge et virkeligt nytænkende og spændende Campus-byggeri ved Munkebakken. Og placeringen tæt ved bus- og jernbanestation er bare supergod. Den placering vil betyde endnu flere elever, siger Niels Henriksen.

Næstveds borgmester Carsten Rasmussen er begejstret: - Campus Næstved vil gøre bymidten endnu mere attraktiv, og flere i Sydsjælland får en uddannelse, siger han.